Document ID: 31994R1708

ΚΑΝΟΝΙΣΜΟΣ (ΕΚ) αριθ. 1708/94 ΤΗΣ ΕΠΙΤΡΟΠΗΣ της 13ης Ιουλίου 1994 περί διορθώσεως του κανονισμού (ΕΟΚ) αριθ. 1442/93 σχετικά με τις μπανάνες στην αγγλική γλώσσα και περί παρεκκλίσεως από ορισμένες ημερομηνίες που προβλέπει ο εν λόγω κανονισμός για τον καθορισμό και την ανακοίνωση της ποσότητας αναφοράς για το έτος 1995
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 404/93 του Συμβουλίου της 13ης Φεβρουαρίου 1993 περί κοινής οργανώσεως αγοράς στον τομέα της μπανάνας (1), όπως τροποποιήθηκε από τον κανονισμό (ΕΚ) αριθ. 3518/93 της Επιτροπής (2), και ιδίως το άρθρο 20,
Εκτιμώντας:
ότι ο κανονισμός (ΕΟΚ) αριθ. 1442/93 (3), όπως τροποποιήθηκε τελευταία από τον κανονισμό (ΕΚ) αριθ. 1299/94 (4), έχει τάξει ορισμένες προθεσμίες για τον καθορισμό και την ανακοίνωση στους ενδιαφερομένους επιχειρηματίες των ποσοτήτων οι οποίες τους έχουν κατανεμηθεί στο πλαίσιο της διαχειρίσεως της δασμολογικής ποσοστόσεως κατά την εισαγωγή, για το 1995- ότι, λόγω παράτασης που πραγματοποιήθηκε για διοικητικούς λόγους από τον κανονισμό (ΕΚ) αριθ. 1357/94 της Επιτροπής (5) της προθεσμίας για τη διαβίβαση στις αρμόδιες αρχές των ποσοτήτων που θα διατεθούν στο εμπόριο από κάθε επιχειρηματία των κατηγοριών Α και Β κατά τη διάρκεια της τριετούς περιόδου αναφοράς, πρέπει να παραταθούν και οι άλλες προθεσμίες που έχουν ταχθεί για τον καθορισμό και την ανακοίνωση στους ενδιαφερομένους των ποσοτήτων που τους έχουν κατανεμηθεί για το 1995- ότι γι' αυτόν το λόγο, πρέπει να γίνει παρέκκλιση από τον κανονισμό (ΕΟΚ) αριθ. 1492/93-
ότι το κείμενο του άρθρου 3 παράγραφος 1 στοιχείο α) του κανονισμού (ΕΟΚ) αριθ. 1442/93 στην αγγλική γλώσσα, διαφέρει από το κείμενο στις άλλες επίσημες γλώσσες της Κοινότητας- ότι πρέπει, συνεπώς, να γίνουν οι αναγκαίες διορθώσεις στο αγγλικό κείμενο-
ότι, για να μπορέσουν να επωφεληθούν οι επιχειρηματίες από τις παρατάσεις των προθεσμιών, πρέπει να προβλεφθεί η έναρξη ισχύος του κανονισμού από την ημέρα της δημοσίευσής του-
ότι η Επιτροπή Διαχείρισης για τις Μπανάνες δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αφορά μόνον την αγγλική γλώσσα.
Άρθρο 2
Κατά παρέκκλιση, αντίστοιχα, του άρθρου 4 παράγραφος 5, του άρθρου 5 παράγραφος 1 και 3 και του άρθρου 6 δεύτερο εδάφιο του κανονισμού (ΕΟΚ) αριθ. 1442/93,
- οι αρμόδιες αρχές διαβιβάζουν, το αργότερο μέχρι την 1η Σεπτεμβρίου 1994, στην Επιτροπή τους καταλόγους των επιχειρηματιών που αναφέρονται στο άρθρο 4 παράγραφος 1 του κανονισμού,
- οι αρμόδιες αρχές καθορίζουν, το αργότερο μέχρι τις 15 Σεπτεμβρίου 1994, για το 1995, για κάθε επιχειρηματία των κατηγοριών Α και Β που έχει καταχωρηθεί σ' αυτές το μέσο όρο των ποσοτήτων μπανανών που έχουν διατεθεί κατά τη διάρκεια των ετών 1991, 1992 και 1993, κατανεμημένες ανάλογα με τη φύση των δραστηριοτήτων που ασκήθηκαν από τον επιχειρηματία, σύμφωνα με το άρθρο 3 παράγραφος 1 του κανονισμού,
- οι αρμόδιες αρχές διαβιβάζουν το αργότερο μέχρι την 1η Οκτωβρίου 1994, τις πληροφορίες που αναφέρονται στο άρθρο 5 παράγραφος 3 του κανονισμού,
- τα κράτη μέλη ανακοινώνουν σε κάθε επιχειρηματία των κατηγοριών Α ή/και Β, το αργότερο μέχρι τις 15 Οκτωβρίου 1994, την ποσότητα που του έχει κατανεμηθεί για το 1995, σε εφαρμογή του άρθρου 6 πρώτο εδάφιο του ιδίου κανονισμού.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Το άρθρο 1, ωστόσο, εφαρμόζεται από την 1η Ιουλίου 1994.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Ιουλίου 1994.

Labels: 12
3
17
18